Wilson Kipsang vas oor hy inperking minag | Netwerk24
Wilson Kipsang vas oor hy inperking minag
Wilson Kipsang, 'n voormalige marathon-wêreldrekordhouer, is in hegtenis geneem nadat hy Kenia se inperkingsregulasies oortree het. Foto: Getty Images
Die Keniaan, wat in 2013 in die Berlyn-marathon die wêreldrekord tot 2:03:23 verbeter het, moes kies tussen 'n boete van 5 000 sjieling of twee maande agter tralies.
Dit kom nadat hy Donderdag saam met 'n klomp ander mense in hegtenis geneem is terwyl hulle in 'n gewilde klub in Iten uitgehang het. Kragtens Kenia se inperkingsregulasies, wat sedert verlede week geld, mag niemand ná 19:00 buite wees nie.
Volgens Kenia se Daily Nation het Kipsang die aand saam met 20 ander mense in polisieselle deurgebring. Hulle is glo omstreeks 20:00 in die klub betrap.
"Die verdagtes het hulle in die klub toegesluit en was besig om drank te geniet ná die afsnytyd van 19:00," het John Mwinzi, 'n polisie-bevelvoerder, aan Daily Nation gesê.
Die koerant berig die polisie is deur 'n lid van die publiek ingelig dat daar 'n lawaai by die klub is.
Die polisie moes die deure oopdwing om die oortreders in hegtenis te kon neem. Hulle is toe in 'n polisievoertuig gelaai en na die polisiekantoor geneem.
Die 38-jarige Kipsang het in 2012 die bronsmedalje op die Olimpiese Spele in Londen verower en spog met vyf groot marathon-seges agter sy naam.
Hy het in 2012 die Londen-marathon gewen, waarna hy in 2013 glorie in die Berlyn-wedloop geproe het.
In 2014 het hy die New York-marathon gewen en sy tweede titel in die Londen-marathon ingepalm.
Sy laaste groot oorwinning was toe hy die wenstreep eerste oorgesteek het in die Tokio-marathon in 2017, hoewel hy in 2018 ook 'n derde plek in Berlyn behaal het.
Sy marathon-wêreldrekord is al twee keer verbeter, albei kere in die Berlyn-marathon en albei kere deur van sy landgenote.
Dennis Kimetto het dit in 2014 tot 2:02:57 verbeter, voordat Eliud Kipchoge dit in 2018 oortref het in 2:01:39. – Sportredaksie, Sport24.com